ກະຊວງຖະແຫຼງຂ່າວ, ວັດທະນະທຳ ແລະ ທ່ອງທ່ຽວ ຮ່ວມກັບ ສະຖານເອກອັກ ຄະລັດຖະທູດ ແຫ່ງ ສສ ຫວຽດນາມ ປະຈຳ ສປປ ລາວ ຈັດພິທີໄຂງານວາງສະແດງຮູບພາບ ພາຍໃຕ້ຫົວຂໍ້ “ສາຍພົວພັນ ລາວ-ຫວຽດນາມ, ຫວຽດນາມ-ລາວ” ຢູ່ຫໍວັດທະນະທຳແຫ່ງຊາດ, ນະຄອນຫລວງວຽງຈັນ ໃນວັນທີ 1 ກັນຍາ 2020 ໂດຍມີ ທ່ານກິແກ້ວ ໄຂຄຳພິທູນ, ເລຂາທິການສູນກາງພັກ ປະຊາ ຊົນປະຕິວັດລາວ, ລັດຖະມົນຕີ ກະຊວງຖະແຫຼງຂ່າວ, ວັດທະນະທຳ ແລະ ທ່ອງທ່ຽວ, ທ່ານ ຫງວຽນ ບ໋າ ຮຸ່ງ, ເອກອັກຄະລັດຖະທູດວິສາມັນ ຜູ້ມີອຳນາດເຕັມແຫ່ງ ສສ ຫວຽດນາມ ປະຈຳ ສປປ ລາວ, ພ້ອມດ້ວຍແຂກຮັບເຊີນຂອງລາວ ແລະ ຫວຽດນາມ ເຂົ້າຮ່ວມ.
ທ່ານ ບົວເງິນ ຊາພູວົງ, ຮອງລັດຖະມົນຕີ ກະຊວງຖະແຫຼງຂ່າວ, ວັດທະນະທຳ ແລະ ທ່ອງທ່ຽວ, ທັງເປັນຮອງປະທານສະມາຄົມມິດຕະພາບລາວ-ຫວຽດນາມ ໃຫ້ຮູ້ວ່າ: ຈຸດປະສົງການຈັດງານວາງສະແດງຮູບພາບເທື່ອນີ້ ແມ່ນເພື່ອທົບທວນຫວນຄືນມູນເຊື້ອອັນສະຫງ່າງາມຂອງການພົວພັນຮ່ວມມືລາວ-ຫວຽດນາມ ທີ່ມີມາແຕ່ດົນນານ ແລະ ໄດ້ຖືກປະທານ ໂຮຈິມິນ ທີ່ຍີ່ງໃຫຍ່, ປະທານ ໄກສອນ ພົມວິຫານ ແລະ ປະທານ ສຸພານຸວົງ ທີ່ເຄົາລົບຮັກ ໄດ້ຍົກລະດັບ ເປັນມິດຕະພາບອັນຍິ່ງໃຫຍ່, ຄວາມສາມັກຄີພິເສດ ແລະ ການຮ່ວມມືຮອບດ້ານ ລະຫວ່າງ ສອງພັກ, ສອງລັດ ແລະ ປະຊາຊົນສອງຊາດເຮົາ; ໄດ້ຮັບການທົບສອບໃນແປວໄຟຂອງພາລະກິດປະຕິິວັດຕໍ່ສູ້ປົດປ່ອຍຊາດ ແລະ ປົກປັກຮັກສາ ແລະ ສ້າງສາປະເທດ ຊາດ. ການພົວພັນດັ່ງກ່າວ ກາຍເປັນມູນເຊື້້ອທີ່ຫາຍາກ, ກາຍເປັນປັດໃຈຮັບປະກັນໄຊຊະນະ ພາລະກິດປະຕິວັດ ແລະ ກາຍເປັນກົດເກນແຫ່ງການຄົງຕົວຂອງສອງປະເທດລາວ-ຫວຽດນາມ. ຖືໂອກາດນີ້ ສຶກສາອົບຮົມຄົນລຸ່ນໝຸ່ມໃຫ້ຮັບຮູ້ ແລະ ເຂົ້າໃຈແຈ້ງປະຫວັດສາດຂອງການພົວພັນຮ່ວມມືລາວ-ຫວຽດນາມ, ໃຫ້ເປັນຜູ້ສືບທອດທີ່ຈົ່ງຮັກພັກ ດີ, ປົກປັກຮັກສາ ແລະ ເສີມຂະຫຍາຍການພົວພັນຮ່ວມມືດັ່ງກ່າວໃຫ້ຢືນໝັ້ນຍາວນານ ແລະ ແຕກດອກອອກຜົນຢິ່ງຂື້ນ.
ສໍາລັບຮູບພາບທີ່ນໍາມາວາງສະແດງຄັ້ງນີ້ ມີຈໍານວນ 130 ຮູບພາບ ທີ່ສະທ້ອນໃຫ້ເຫັນຢ່າງສັງເຂບມູນເຊື້ອອັນສະຫງ່າອົງອາດແຫ່ງການຮ່ວມສໍາພັນສູ້ຮົບຂອງສອງຊາດໃນພາລະກິດຕໍ່ສູ້ກູ້ຊາດໃນເມື່ອກ່ອນ ກໍ່ຄື ໃນພາລະກິດການປົກປັກ ແລະ ສ້າງສາພັດທະນາຂອງສອງປະເທດໃນປັດຈຸບັນ; ສະແດງໃຫ້ເຫັນປະສິດທິພາບອັນໂດດເດັ່ນຂອງມິດຕະພາບອັນຍິ່ງໃຫຍ່, ຄວາມສາມັກຄີພິເສດ ແລະ ການຮ່ວມມືຮອບດ້ານ ລະຫວ່າງ ສອງພັກ – ສອງລັດ ກໍ່ຄືປະຊາຊົນສອງຊາດ ລາວ-ຫວຽດນາມ, ຫວຽດນາມ-ລາວ ອ້າຍນ້ອງ ທີ່ພວມຄຽງບ່າຄຽງໄລ່ກ້າວຂື້້ນສູ່ຈຸດໝາຍທີ່ໄດ້ວາງໄວ້ ເພື່ອຄວາມສົມບູນພູນສຸກຂອງປະຊາຊົນ, ຄວາມວັດທະນາຖາວອນຂອງປະເທດ ຊາດ.
ງານວາງສະແດງຄັ້ງນີ້ ແມ່ນດໍາເນີນເປັນເວລາ 3 ວັນ ຄື ລະຫວ່າງວັນທີ 1-3 ກັນຍາ 2020 ໂດຍຈະໄດ້ເຊື້ອເຊີນມວນຊົນ ລາວ-ຫວຽດນາມ ສະເພາະບັນດານັກ ຮຽນ-ນັກສຶກສາ, ຊາວໜຸ່ມ, ກ້ອນກໍາລັງ ປກສ-ປກຊ ຈໍານວນຫຼວງ ຫຼາຍເຂົ້າຢ້ຽມຊົມຮູບພາບວາງສະແດງ. ນີ້ກໍ່ແມ່ນເປັນໜື່ງໃນບັນດາກິດຈະກໍາທີ່ສໍາຄັນຈັດຂື້້ນເພື່ອເປັນການອຸທິດ ແລະ ສະເຫຼີມສະຫຼອງວັນຊາດຫວຽດນາມ ຄົບຮອບ 75 ປີ ( 2 ກັນຍາ 1945 – 2 ກັນຍາ 2020)
ຂ່າວ: ບຸນຕຽງ ຈັນທະວົງ
ພາບ: ຕາລີເຊຍ ລໍມີໄຊ